b'\n_START_ARTICLE_\nHerson\n_START_PARAGRAPH_\nHerson (gr\xc5\xa1ko: \xce\xa7\xce\xb5\xcf\x81\xcf\x83\xcf\x8c\xce\xbd\xce\xb7\xcf\x83\xce\xbf\xcf\x82/Hers\xc3\xb3nesos, latinsko: Chersonesus, bizantinsko gr\xc5\xa1ko: \xce\xa7\xce\xb5\xcf\x81\xcf\x83\xcf\x8e\xce\xbd/Hers\xc3\xb3n, starovzhodnoslovansko: \xd0\x9a\xd0\xbe\xd1\x80\xd1\x81\xd1\x83\xd0\xbd\xd1\x8c, Korsun, ukrajinsko in rusko: \xd0\xa5\xd0\xb5\xd1\x80\xd1\x81\xd0\xbe\xd0\xbd\xd0\xb5\xd1\x81/Hersones) je bila stara gr\xc5\xa1ka kolonija na jugozahodu polotoka Krima. Kolonijo so v 6. stoletju pred n. \xc5\xa1t. ustanovili kolonisti iz Heraclee Pontice._NEWLINE_Mesto je stalo na obali \xc4\x8crnega morja v bli\xc5\xbeini dana\xc5\xa1njega Sevastopola. Imenovalo se je tudi \xc2\xa0\xc2\xbbUkrajinski Pompeji\xc2\xab\xc2\xa0in\xc2\xa0\xc2\xbbRuska Troja\xc2\xab. Gr\xc5\xa1ko ime Hers\xc3\xb3nes pomeni preprosto\xc2\xa0\xc2\xbbpolotok\xc2\xab\xc2\xa0in jedrnato opisuje prostor, na katerem je bilo zgrajeno._NEWLINE_Hersona se ne sme zamenjati s Tavri\xc5\xa1kim Hersonom (Hersonesos Taurica), ki pomeni celo ju\xc5\xbeno obalo polotoka Krima._NEWLINE_V ve\xc4\x8djem delu klasi\xc4\x8dnega obdobja je v mestu vladala demokracija. Mesto je vodila skupina izvoljenih arhontov in mestni svet damiorgi. S\xc4\x8dasoma je v mestu za\xc4\x8dela prevladovati oligarhija in politi\xc4\x8dna mo\xc4\x8d se je nazadnje zbrala v rokah arhontov. Zaprisega zvestobe, ki so jo v 3. stoletju pr. n. \xc5\xa1t. morali opraviti vsi me\xc5\xa1\xc4\x8dani, se je ohranila vse do danes.\n_START_SECTION_\nZgodovina\n_START_PARAGRAPH_\nHerson je v poznem 2. stoletju pr. n. \xc5\xa1t. pripadel Bosporskemu kraljestvu, od sredine 1. stoletja pr. n. \xc5\xa1t. do 370. let n. \xc5\xa1t., ko so ga zasedli Huni, pa je pripadal Rimskemu cesarstvu._NEWLINE_V zgodnjem srednjem veku je postal del Bizantinskega cesarstva in leta 381 upe\xc5\xa1no prestal obleganje Gokturkov. Bizantinska oblast je bila precej ohlapna. V mestu je bil majhen garnizon bizantinske vojske, ki je mesto bolj \xc5\xa1\xc4\x8ditil kot pa nadziral. Mesto je bilo za Bizantince pomembno predvsem kot opazovalnica barbarskih plemen, zaradi njegove odmaknjenosti pa tudi priljubljeno mesto, kamor so izganjali vse tiste, ki niso bili po volji rimskim in kasneje bizantinskim oblastem. Med slavnimi izgnanci sta bila pape\xc5\xbea Klemen I. in Martin I. in odstavljeni cesar Justinijan II. Teofan, pa tudi drugi viri, trdijo, da je bila v poznem 7. stoletju v Hersonu rezidenca hazarskega tuduna._NEWLINE_Leta 838 je bizantinski cesar Teofil v Herson poslal plemi\xc4\x8da Petrona Kamatera, ki je malo pred tem nadziral gradnjo hazarske trdnjave Sarkel, z nalogo, da prevzame oblast v mestu in njegovi okolici. Mesto je ostalo v bizantinskih rokah vse do 980. let, ko ga je zasedla Kijevska Rusija. Veliki knez Vladimir Veliki ga je bil pripravljen vrniti samo po pogojem, da se z njim poro\xc4\x8di sestra cesarja Bazilija II. Ana Porfirogeneta. Njegova zahteva je v Konstantinoplu povzro\xc4\x8dila pravi \xc5\xa1kandal, ker se cesarske princese pred tem nikoli niso poro\xc4\x8dale z negr\xc5\xa1kimi mo\xc5\xbemi. Predpogoj za poroko je bil Vladimirjev krst, zato se je dal Vladimir leta 988 krstiti in s tem odprl pot kristjanizaciji Kijevske Rusije. Po poroki so Rusi zapustili mesto. Glede na to, da ta vojni pohod Rusov v gr\xc5\xa1kih virih ni omenjen, zgodovinarji domnevajo, da se omembe v resnici nana\xc5\xa1ajo na dogodke v rusko-bizantinski vojni leta 1043 in nekega drugega Vladimirja._NEWLINE_Ve\xc4\x8dina dragocenosti, ki jo jih Slovani naropali v Hersonu, se je zna\xc5\xa1la v Novgorodu, kjer so jih vse do 20. stoletja hranili v katedrali sv. Sofije. Tja so pri\xc5\xa1le morda po zaslugi prvega novgorodskega \xc5\xa1kofa Joahima Hersonskega, katerega ime ka\xc5\xbee na njegovo povezanost s tem mestom. Med najzanimivej\xc5\xa1imi predmeti iz\xc2\xa0\xc2\xbbhersonskega zaklada\xc2\xab\xc2\xa0so bakrena vrata, ki so zdaj vgrajena v katedrali svete Sofije._NEWLINE_Po \xc4\x8detrti kri\xc5\xbearski vojni je Hersom pripadel Trapezundskemu cesarstvu, zatem pa je v zgodnjih 1300. letih pri\xc5\xa1el pod oblast Genove\xc5\xbeanov. Leta 1299 so mesto oplenili Nogaj kanovi Mongoli. Stoletje kasneje je mesto opusto\xc5\xa1il emir Bele horde Edigu in mesto je dokon\xc4\x8dno propadlo. V poznem 19. stoletju so v spomin na Vladimirjev krst na majhni vzpetini nad opu\xc5\xa1\xc4\x8denim mestom zgradili katedralo sv. Vladimirja v bizantinskem slogu.\n_START_SECTION_\nArheolo\xc5\xa1ko mesto\n_START_PARAGRAPH_\nRu\xc5\xa1evine Hersona so zdaj v enem od sevastopolskih predmestij. Arheolo\xc5\xa1ka izkopavanja so se s podporo ruske vlade za\xc4\x8dela \xc5\xbee leta 1827. Ru\xc5\xa1evine so urejene kot arheolo\xc5\xa1ki park in so priljubljena turisti\xc4\x8dna zanimivost. Zgradbe so me\xc5\xa1anica gr\xc5\xa1kih, rimskih in bizantinskih vplivov. Med njimi sta tudi rimski amfiteater in gr\xc5\xa1ki tempelj. Obrambno obzidje meri nekaj sto metrov._NEWLINE_Najve\xc4\x8dji del mesta je Hora, nekaj kvadratnih kilometrov neko\xc4\x8d obdelane, sedaj pa opu\xc5\xa1\xc4\x8dene zemlje, z ostanki stiskalnic za grozdje in obrambnih stolpov. Arheologi sklepajo, da so prebivalci pla\xc4\x8devali pravico za obdelavo zemlje, da jih ne bi zasu\xc5\xbenjili._NEWLINE_Izkopani nagrobniki ka\xc5\xbeejo, da so se hersonski pogrebni obi\xc4\x8daji razlikovali od gr\xc5\xa1kih. Vsak nagrobnik ozna\xc4\x8duje grob samo enega pokojnika in ne cele dru\xc5\xbeine, okrasje pa vsebuje samo predmete, na primer e\xc5\xa1arpe in oro\xc5\xbeje, na pa tudi kipov oseb. V ve\xc4\x8d kot polovici grobov so arheologi na\xc5\xa1li otro\xc5\xa1ke kosti. Zogleneli predmeti ka\xc5\xbeejo, da je bilo mesto oropano in po\xc5\xbegano._NEWLINE_Herson je bil leta 2007 razgla\xc5\xa1en za peto od sedmih \xc4\x8dudes Ukrajine._NEWLINE_13. februarja 2009 je ukrajinski minister za obrambo Jurij Jehanurov pozval rusko \xc4\x8drnomorsko floto, naj s podro\xc4\x8dja Hersona odstrani avtomobilske gara\xc5\xbee, ki so bile ovira za vpis mesta na seznam spomenikov svetovne dedi\xc5\xa1\xc4\x8dine.\n_START_SECTION_\nTrenutne raziskave\n_START_PARAGRAPH_\nIn\xc5\xa1titut za klasi\xc4\x8dno arheologijo Teksa\xc5\xa1ke univerze v Austinu in lokalni Arheolo\xc5\xa1ki park raziskujeta mesto \xc5\xbee od leta 1992. Ukrajinska vlada je Herson vklju\xc4\x8dila na seznam kandidatov za seznam krajev svetovne dedi\xc5\xa1\xc4\x8dine. Mesto mo\xc4\x8dno ogro\xc5\xbeata urbanizacija in obalna erozija.'